Udtalelse om konsekvenserne af at anvende somatotropin for mælkeproduktionen i EU's regioner (95/C 210/15)

Regionsudvalget vedtog på sin 5. plenarforsamling den 15. november 1994 i henhold til EF-traktatens artikel 198 C enstemmigt en udtalelse om konsekvenserne af at anvende somatotropin for mælkeproduktionen i EU's regioner.

Rekombineret bovin somatotropin (rBST)

1. Bovin somatotropin (BST) er et naturlig forekommende proteinhormon, som udskilles fra koens hypofyse og som styrker dens mælkeproduktion. Ved hjælp af genteknik er det lykkedes at fremstille BST kunstigt (rekombineret bovin somatotropin). Det adskiller sig kun lidt fra det naturlige BST. Hidtil har BST ikke kunnet spores under normale behandlingsvilkår. Det er derfor ikke muligt at kontrollere, om det anvendes korrekt.

2. Det indsprøjtede eksogene rBST kan øge mælkeydelsen med op til 20 % pr. dyr. Dyrene rammes dog hyppigt af sundhedsforstyrrelser. Ved anvendelse af rBST befinder dyrene sig til stadighed på grænsen af deres fysiologiske ydeevne. Herved degraderer anvendelse af dette produktionsfremmende hormon malkekoen til en maskine og påfører dyret unødvendige smerter. Af dyreværnsgrunde kan dette ikke accepteres.

3. De fysiologiske sammenhænge i dyrenes stofskifte og deres konsekvenser er endnu ikke tilstrækkeligt videnskabeligt udforsket. Der kan ikke gives et fuldstændigt billede af alle de ændringer i mælken, som rBST potentielt kan forårsage. Med den nuværende viden må man forvente en forringelse af mælkens kvalitet.

4. Anvendelse af rBST vil fjerne familiebrugenes eksistensgrundlag og fremme udviklingen hen imod agroindustrielle produktionsenheder. 25 000-30 000 bedrifter og ikke som nu 1,2 millioner malkebesætninger vil være nok til at opbruge EU's mælkekvote på 100 millioner ton Mælkeproduktionen vil følgelig blive forlagt til områder med gunstige produktionsforhold og lave miljønormer, og hovedsagelig foregå uafhængigt af jordtilliggende. Samtidig vil store områder i ugunstigt stillede regioner blive braklagt og dermed miste deres særlige karakter og kulturelle brugsværdi. EU's og medlemsstaternes fælles bestræbelser på via strukturpolitiske tiltag at fremme landdistrikterne og stabilisere dem socioøkonomisk vil blive saboteret.

5. De store eksterne omkostninger til bevarelse af kulturlandskabet må bæres af det offentlige, mens anvendelse af rBST kun vil være til fordel for nogle få bedrifter. Landmænd, som afviser rBST af etiske grunde, vil blive mindre konkurrencedygtige.

6. Langt de fleste forbrugere afviser rBST-mælk. Også landbrugsorganisationerne er imod rBST. Anvendelse af rBST vil trykke EF's mælkemarked yderligere og ikke tilskynde til at begrænse produktionen. Tværtimod opstår der en akut fare for, at den eksisterende markedsordning undermineres.

7. Regionsudvalget opfordrer derfor

- Rådet til at forlænge forbuddet mod at anvende rBST til den 31. marts 2000, hvor mælkekvoteordningen udløber,

- Kommissionen til ufortøvet at opstille retningslinjer for produktivitetsfremmende stoffer; rBST bør ikke vurderes inden for rammerne af veterinærmedicinlovgivningen,

- til udarbejdelse af praktisk gennemførlige undersøgelses- og påvisningsmetoder for ethvert stof, som en producent ønsker at bringe i handelen,

- Rådet til at lade en uvildig instans forske videnskabeligt i samtlige fysiologiske sammenhænge i dyrenes stofskifte og deres virkninger. Endvidere må der foretages en grundig og velunderbygget undersøgelse af de teknologiske konsekvenser og af de drifts- og samfundsøkonomiske samt økologiske og etiske omkostninger.

Bruxelles, den 15. november 1994.

Jacques BLANC

Formand for

Regionsudvalget